Tölvugerð mynd sem sýnir umfang fyrirhugaðs lóns . Landsvirkjun áformar að hækka núverandi stíflu efst í Laxárgljúfri og mynda lítið inntakslón til að koma í veg fyrir erfiðleika við rekstur Laxárstöðva . Stefnt er að hækkun stíflunnar um 10 - 12 m og verður stærð inntakslóns 0,25 – 0,34 km 2 . Í drögum að tillögu að matsáætlun sem hér er lögð fram er fyrirhugaðri hækkun stíflunnar lýst og fjallað um erfiðleika við rekstur stöðvanna . Jafnframt verður fjallað um rannsóknir sem unnar verða í tengslum við mat á umhverfisáhrifum framkvæmdarinnar . Í Laxá er mikill sandburður sem veldur óeðlilega miklu sliti á vatnsvélum . Í miklum umhleypingum að vetri til myndast einnig ís - og krapastíflur við inntakið með þeim afleiðingum að rennsli um Laxárstöðvar minnkar . Slíkt ástand getur oft varað dögum saman og skapað óvissu um afhendingu raforku á Húsavík og í nærsveitum . Til þess að stemma stigu við þessu vandamáli hefur Landsvirkjun gert áætlun um að hækka núverandi stíflu efst í Laxárgljúfri . Með nýrri stíflu myndast lítið inntakslón ofan hennar . Sandur og grjót sem Laxá ber með sér , sem nú fer í gegnum stöðvarnar og skemmir vélarnar , félli til botns í lóninu . Jafnframt kæmi lónið í veg fyrir alvarlegar ístruflanir þar sem vatnið yrði þá tekið af botni lónsins en ekki af yfirborði eins og nú er gert . Almenningi gefst kostur á að gera athugasemdir við þessi drög að tillögu að matsáætlun . Senda má tölvupóst til Landsvirkjunar á netfangið landsvirkjun hjá lv.is . Einnig er hægt að senda athugasemdir til Landsvirkjunar , merkt Laxárstöðvar – Hækkun stíflu og myndun inntakslóns , Landsvirkjun , Háaleitisbraut 68 , 103 Reykjavík fyrir 11. júlí 2003 .